百法明门，佛教术语，论曰：「一切法无我，何等一切法？云何为无我？一切法者，略有五种: 一者心法。二者心所有法。三者色法。四者心不相应行法。五者无为法。」《显扬圣教论》曰：「一切者有五法，总摄菩萨藏。何等为五? 颂曰：『心、心所有、色，不相应、无为』」。
* 一 心法有八种。
* 二 心所有法有五十一种。
* 三 色法有十一种。
* 四 心不相应行法有二十四种。
* 五 无为法有六种。
以上，合计为百法。十地经说初地菩萨于百法门（śata-dharmamukha）能正思择（pravicinoti）。
世亲（西藏说世亲或法护）作有《大乘百法明门论》（梵语：Mahāyāna-śatadharma-prakāśamukha-śāstra；藏语：ཐེག་པ་ཆེན་པོའི་ཆོས་བརྒྱ་གསལ་བའི་སྒོའི་བསྟན་བཅོས）。
心法
心法有八种：一眼识。二耳识。三鼻识。四舌识。五身识。六意识。七末那识。八阿赖耶识。
心法者总共有六种涵义:
* 一、集起名心，唯属第八，集诸种子起现行故。
* 二、积集名心，属前七，转识能熏，积集诸法种故。或集起属前七，转现行共集熏起种故。或积集名心，属于第八含藏，积集诸法种故。
* 三、缘虑名心，俱能缘虑自分境故。
* 四、或名为识，了别义故。
* 五、或名为意，等无间故。
* 六、或第八名心，第七名意，前六名识，斯皆心分也。
心所有法
心所有法者。具三义故。一恒依心起。二与心相应。三系属于心具。此三义名为心所故。要心为依方得起故。触等恒与心相应故。既云与心相应。盖心不与心自相应故。心非心所故。他性相应非自性故。相应之义有四。谓时依所缘及事皆同。乃相应也。触等看与何心生时。便属彼心之触等。故如次为三义也。
心所有法共有五十一种，分为六位: 一、遍行有五。二、别境有五。三、善有十一。四、烦恼有六。五、随烦恼有二十。六、不定有四。
一、遍行五者
作意、触、受、想、思。
* 作意：作意谓能警心为性，于所缘境引心为业。谓此警觉应起心种，引令趣境故名作意。
* 触：谓三和。分别变异，令心、心所触境为性，受、想、思等所依为业。谓根境识更相随顺，故名三和。
* 受：受谓领纳顺、违、俱非境相为性。起爱为业。能起合离非二欲故。
* 想：想谓于境取像为性，施设种种名言为业。谓要安立境分齐相方能随起种种名言。
* 思：思谓令心造作为性，于善品等役心为业。谓能取境正因等相，驱役自心令造善等。
二、别境五者
欲、胜解、念、定、慧。
* 欲：云何为欲？于所乐境希望为性，勤依为业。欲为诸法本者，说欲所起一切事业。或说善欲能发正勤，由彼助成一切善事，故论说此勤依为业。
* 胜解：胜解谓于决定境，如其所应印解为体，不可引转为业。又谓邪正等教理证力，于所取境审决印持，由此异缘不能引转。故犹豫境胜解全无，非审决心亦无胜解。非遍行摄。
* 念：云何为念？于曾习境令心明记，不忘为性，定依为业。谓数忆持曾所受境，令不忘失，能引定故。于曾未受体类境中全不起念。设曾所受，不能明记念亦不生。故念必非遍行所摄。
* 定：云何为定？于所观境令心专注，不散为性，智依为业。谓观德失俱非境中，由定令心专注不散，依斯便有决择智生。心专注言显所欲住即便能住，非唯一境。不尔见道历观诸谛前后境别应无等持。若不系心专注境位便无定起，故非遍行。
* 慧：云何为慧？于所观境，简择为性，断疑为业。谓观得失俱非境中，由慧推求得决定故。于非观境、愚昧心中无简择故，非遍行摄。
三、善十一者
信、精进、惭、愧、无贪、无嗔、无痴、轻安、不放逸、行舍、不害。
善十一者：「唯善心俱名善心所。谓信惭等定有十一。」谓此十一心所法皆为善法。                        
* 信：云何为信？于实德能深忍乐欲，心净为性。对治不信，乐善为业。然信差别略有三种：一信实有。谓于诸法实事理中深信忍故。二信有德。谓于三宝真净德中深信乐故。三信有能。谓于一切世出世善深信有力能得能成起希望故。
* 精进：勤谓精进。于善恶品修断事中勇悍为性。对治懈怠满善为业。
* 惭：惭者谓依自增上及法增上羞耻过恶为体。断无惭障为业。如前乃至增长惭为业。如经说惭于所惭。乃至广说。
* 愧：愧者。谓依世增上羞耻过恶为体。断无愧障为业。如前乃至增长愧为业。如经说愧于所愧。乃至广说。
* 无贪：无贪者。谓于有有具厌离无执不藏不爱无著为体。能断贪障为业。如前乃至增长无贪为业。如经说无贪善根。
* 无瞋：云何无瞋？于苦苦具无恚为性，对治瞋恚作善为业。
* 无痴：无痴者。谓正了真实为体。能断痴障为业。如前乃至增长无痴为业。如经说无痴善根。
* 轻安：轻安者。谓远离麁重身心调畅为体。断麁重障为业。如前乃至能增长轻安为业。如经说适悦于意身及心安。
* 不放逸：不放逸者。谓总摄无贪无瞋无痴精进为体。依此能断恶不善法。及能修彼对治善法断放逸障为业。如前乃至增长不放逸为业。如经说所有无量善法生起一切皆依不放逸根。
* 行舍：精进三根令心平等正直无功用住为性。对治掉举静住为业。谓即四法令心远离掉举等障静住名舍。
* 不害：云何不害？于诸有情不为损恼无瞋为性。能对治害悲愍为业。谓即无瞋于有情所不为损恼假名不害。无瞋翻对断物命瞋。不害正违损恼物害。无瞋与乐不害拔苦。
四、烦恼六者
贪、嗔、痴、慢、疑、恶见。
* 贪：云何为贪？于有有具染著为性。能障无贪，生苦为业。谓由爱力取蕴生故。
* 嗔：云何为瞋？于苦苦具憎恚为性。能障无瞋，不安隐性恶行所依为业。谓瞋必令身心热恼、起诸恶业，不善性故。
* 痴：云何为痴？于诸理、事迷暗为性。能障无痴，一切杂染所依为业。谓由无明起疑、邪见、贪等烦恼、随烦恼业，能招后生杂染法故。
* 慢：云何为慢？恃己于他高举为性。能障不慢，生苦为业。谓若有慢，于德有德心不谦下，由此生死轮转无穷，受诸苦故。此慢差别有七九种。谓于三品我德处生。一切皆通见修所断，圣位我慢既得现行，慢类由斯起亦无失。《大乘五蕴论》：「云何为慢？所谓七慢。一慢。二过慢。三慢过慢。四我慢。五增上慢。六卑慢。七邪慢。云何慢。谓于劣计己胜。或于等计己等。心高举为性。云何过慢。谓于等计己胜。或于胜计己等。心高举为性。云何慢过慢。谓于胜计己胜。心高举为性。云何我慢。谓于五取蕴随观为我或为我所。心高举为性。云何增上慢。谓于未得增上殊胜所证法中。谓我已得。心高举为性。云何卑慢。谓于多分殊胜计己少分。下劣心高举为性。云何邪慢。谓实无德计己有德。心高举为性。」
* 疑：云何为疑?于诸谛理犹豫为性。能障不疑善品为业。谓犹豫者善不生故。
* 恶见：云何恶见？于诸谛理颠倒推求度染慧为性。能障善见，招苦为业。谓恶见者多受苦故。此见行相差别有五：一萨迦耶见。谓于五取蕴执我我所。一切见趣所依为业。此见差别有二十句六十五等。分别起摄。二边执见。谓即于彼随执断常。障处中行出离为业。此见差别诸见趣中有执前际四遍常论一分常论。及计后际有想十六无想俱非各有八论。七断灭论等。分别趣摄。三邪见。谓谤因果作用实事。及非四见诸余邪执。如增上缘名义遍故。此见差别诸见趣中有执前际二无因论四有边等不死矫乱。及计后际五现涅槃。或计自在世主释梵及余物类常恒不易。或计自在等是一切物因。或有横计诸邪解脱。或有妄执非道为道。诸如是等皆邪见摄。四见取。谓于诸见及所依蕴。执为最胜能得清净。一切鬪诤所依为业。五戒禁取。谓于随顺诸见戒禁及所依蕴。执为最胜能得清净。无利勤苦所依为业。
五、随烦恼二十者
忿、恨、恼、覆、诳、谄、憍、害、嫉、悭、无惭、无愧、不信、懈怠、放逸、惛沈、掉举、失念、不正知、散乱。
《宗镜录》卷57：「随烦恼有二十。释论云：唯是烦恼，分位差别、等流性故，名随烦恼，此二十种，类别有三：谓分等十各别起故，名小随烦恼。无惭等二遍不善故，名中随烦恼。掉举等八遍染心故，名大随烦恼。」
* 忿：云何为忿？依对现前不饶益境愤发为性，能障不忿，执仗为业。谓怀忿者多发暴恶身表业故。此即瞋恚一分为体，离瞋无别忿相用故。
* 恨：云何为恨？由忿为先，怀恶不舍，结怨为性，能障不恨，热恼为业。谓结恨者不能含忍，恒热恼故。此亦瞋恚一分为体，离瞋无别恨相用故。
* 恼：云何为恼。忿恨为先追触暴热佷戾为性。能障不恼蛆螫为业。谓追往恶触现违缘心便佷戾。多发嚣暴凶鄙麁言蛆螫他故。此亦瞋恚一分为体。离瞋无别恼相用故。
* 覆：云何为覆。于自作罪恐失利誉隐藏为性。能障不覆悔恼为业。谓覆罪者后必悔恼不安隐故。
* 诳：云何为诳。为获利誉矫现有德诡诈为性。能障不诳邪命为业。谓矫诳者心怀异谋多现不实邪命事故。此即贪痴一分为体。离二无别诳相用故。
* 谄：云何为谄。为网他故矫设异仪险曲为性。能障不谄教诲为业。谓谄曲者为网帽他曲顺时宜矫设方便为取他意或藏己失。不任师友正教诲故。此亦贪痴一分为体。离二无别谄相用故。
* 憍：云何为憍。于自盛事深生染著醉傲为性。能障不憍染依为业。谓憍醉者生长一切杂染法故。此亦贪爱一分为体。离贪无别憍相用故。
* 害：云何为害。于诸有情心无悲愍损恼为性。能障不害逼恼为业。谓有害者逼恼他故。此亦瞋恚一分为体。离瞋无别害相用故。瞋害别相准善应说。
* 嫉：云何为嫉。徇自名利不耐他荣妬忌为性。能障不嫉忧戚为业。谓嫉妬者闻见他荣深怀忧戚不安隐故。此亦瞋恚一分为体。离瞋无别嫉相用故。
* 悭：云何为悭。耽著财法不能慧舍秘悋为性。能障不悭鄙畜为业。谓悭悋者心多鄙澁畜积财法不能舍故。此即贪爱一分为体。离贪无别悭相用故。
* 无惭：云何无惭。不顾自法轻拒贤善为性。能障碍惭生长恶行为业。谓于自法无所顾者轻拒贤善不耻过恶。障惭生长诸恶行故。
* 无愧：云何无愧。不顾世间崇重暴恶为性。能障碍愧生长恶行为业。谓于世间无所顾者崇重暴恶不耻过罪。障愧生长诸恶行故。
* 不信：云何不信。于实德能不忍乐欲心秽为性。能障净信惰依为业。谓不信者多懈怠故。不信三相翻信应知。然诸染法各有别相。唯此不信自相浑浊。复能浑浊余心心所。如极秽物自秽秽他。是故说此心秽为性。由不信故于实德能不忍乐欲。
* 懈怠：云何懈怠。于善恶品修断事中懒惰为性。能障精进增染为业。谓懈怠者滋长染故。于诸染事而策勤者亦名懈怠。退善法故。于无记事而策勤者于诸善品无进退故是欲胜解。
* 放逸：云何放逸。于染净品不能防修纵荡为性。障不放逸增恶损善所依为业。谓由懈怠及贪瞋痴不能防修染净品法。总名放逸。非别有体。虽慢疑等亦有此能。而方彼四势用微劣障三善根遍策法故。推究此相如不放逸。
* 惛沈：云何惛沈。令心于境无堪任为性。能障轻安毘钵舍那为业。谓无堪任是惛沈相。一切烦恼皆无堪任。惛沈别相。谓即瞢重。令俱生法无堪任故。
* 掉举：云何掉举。令心于境不寂静为性。能障行舍奢摩他为业。又掉举相谓不寂静。说是烦恼共相摄故。掉举离此无别相故。虽依一切烦恼假立。而贪位增说为贪分。
* 失念：云何失念。于诸所缘不能明记为性。能障正念散乱所依为业。谓失念者心散乱故。
* 不正知：云何不正知。于所观境谬解为性。能障正知毁犯为业。谓不正知者多所毁犯故。
* 散乱：云何散乱。于诸所缘令心流荡为性。能障正定恶慧所依为业。谓散乱者发恶慧故。散乱别相谓即躁扰。令俱生法皆流荡故。
六、不定四者
睡眠、恶作、寻、伺。
《宗镜录》卷58：「夫不定有四。悔。眠。寻。伺。于善染等皆不定故。非如触等定遍心故。非如欲等定遍地故。立不定名。」
* 睡眠：令身不自在昧略为性。障观为业。谓睡眠位身不自在心极暗劣。一门转故。昧简在定。略别寤时。令显睡眠非无体用。有无心位假立此名。如余盖缠心相应故。
* 恶作：悔谓恶作。恶所作业追悔为性。障止为业。此即于果假立因名。先恶所作业后方追悔故。悔先不作亦恶所摄。如追悔言我先不作如是事业。是我恶作。《宗镜录》：「恶作。谓于已作未作善不善事。若染不染。怅怏追变为体。能障奢摩他为业。又识论称悔。此即于果。假立因名。先恶所作业。后方追悔故。」《成唯识论》卷7：「此二唯痴为体，说随烦恼及痴分故。」
* 寻：寻谓寻求。令心怱遽于意言境麁转为性。《宗镜录》卷58：「寻。谓或时由思于法造作。或时由慧于法推求。散行外境。令心麁转为体。障心内净为业。」
* 伺：伺谓伺察。令心怱遽于意言境细转为性。《宗镜录》卷58：「伺。谓从阿赖耶识种子。所生。依心。所造。与心俱转相应。于所寻法略行外境。令心细转为体。障心内净为业。」
《成唯识论》卷7：「此二俱以安不安住身心分位所依为业。并用思慧一分为体。于意言境不深推度及深推度义类别故。若离思慧寻伺二种体类差别不可得故。」
《瑜伽师地论》卷5：「寻伺体性者。谓不深推度所缘。思为体性。若深推度所缘。慧为体性应知。寻伺所缘者。谓依名身句身文身义为所缘。寻伺行相者。谓即于此所缘寻求行相是寻。即于此所缘伺察行相是伺。寻伺等起者。谓发起语言。寻伺差别者。有七种差别。谓有相无相乃至不染污。如前说。寻伺决择者。若寻伺即分别耶。设分别即寻伺耶。谓诸寻伺必是分别。或有分别非寻伺。谓望出世智。所余一切三界心心所。皆是分别而非寻伺。寻伺流转者若那落迦寻伺。何等行。何所触。何所引。何相应。何所求。何业转耶。如那落迦。如是傍生饿鬼人欲界天初静虑地天所有寻伺。何等行。何所触。何所引。何相应。何所求。何业转耶。谓那落迦寻伺唯是戚行。触非爱境。引发于苦与忧相应。常求脱苦娆心业转。」
色法
有十一种：眼、耳、鼻、舌、身、色、声、香、味、触、法处所摄色。
《大乘百法明门论解》卷2：「色法略有十一种。言色者。有质碍之色。有颜色之色。所依之根唯五。所缘之境则六。」
《显扬圣教论》卷1：「色者有十五种。谓地水火风，眼耳鼻舌身，色声香味触一分，及法处所摄色。」
* 《宗镜录》卷58：「色法有四义。百法云。一识所依色。唯属五根。二识所缘色。唯属六境。三总相而言。质碍名色。四别相而言。略有二种。一者有对。若准有宗。极微所成。大乘即用能造色成。二者无对。非极微成。即法处所摄色。如上地水火风。一切色法。因缘似有。体用俱虚。何者。自体他体。皆悉性空。能缘所缘。俱无有力。以自因他立。他因自生。他是自他。自是他自。互成互夺。定性俱无。又能因所成。所从能立。能无有力则入所。所无有力则入能。互摄互资。悉假施设。缘会似有。缘散还无。以唯识所持。终归空性。」
* 地：地有二种。一内二外。内谓各别身内眼等五根及彼居处之所依止。坚鞕所摄有执受性。复有增上积集。所谓发毛爪齿尘垢皮肉筋骨脉等诸不净物。是内地体形段。受用为业。外谓各别身外色等五境之所依止。坚鞕所摄非执受性。复有增上积集。所谓砾石丘山树林甎等。水等灾起彼寻坏灭。是外地体形段。受用为业。依持受用为业。破坏受用为业。对治资养为业。
* 水：水亦二种。一内二外。内谓各别身内眼等五根及彼居处之所依止。湿润所摄有执受性。复有增上积集。所谓洟泪涎汗膏髓痰等诸不净物。是内水体。润泽聚集受用为业。外谓各别身外色等五境之所依止。湿润所摄非执受性。复有增上积集。所谓泉源溪沼巨壑洪流等。火等灾起彼寻消竭。是外水体。依持受用为业。变坏受用为业。对治资养为业。
* 火：火亦二种。一内二外。内谓各别身内眼等五根。及彼居处之所依止。煖热所摄有执受性。复有增上积集。所谓能令有情遍温增热。又能消化凡所饮噉。诸如是等是内火体。成熟和合受用为业。外谓各别身外色等五境之所依止。煖热所摄非执受性。复有增上积集。所谓炎燎村城蔓延洲渚。乃至空逈。无依故灭。或钻木击石种种求火。此火生已不久灰烬。是外火体。变坏受用为业。对治资养为业。
* 风：风亦二种。一内二外。内谓各别身内眼等五根及彼居处之所依止。轻动所摄有执受性。复有增上积集。所谓上下横行入出气息。诸如是等是内风体。发动作事受用为业。外谓各别身外色等五境之所依止。轻动所摄非执受性。复有增上积集所谓摧破山崖偃伏林木等。彼既散坏。无依故静。若求风者动衣摇扇。其不动摇无缘故息。诸如是等是外风体。依持受用为业变坏受用为业。对治资养为业。
* 此处依于百法明门论，故不将地水火风等四法列入百法中。《宗镜录》卷58：「又百法明色有十一种。所谓五根六境。五根者。阿毘达磨论云。以造色为体。一能造。即四大。地水火风。二所造。即四微。色香味触。六境者。一色。有三十一。显色有十三。一青．二黄．三赤．四白．五光．六影．七明．八暗．九云．十烟．十一尘．十二雾．十三空一显色。形色有十。一长．二短．三方．四圆．五麁．六细．七高．八下．九正．十不正。表色有八。一取．二舍．三屈．四伸．五行．六住．七坐．八卧。法处色有五。一极逈色．二极略色．三定自在所生色．四受所引色．五遍计所执色。」
* 眼：眼谓一切种子阿赖耶识之所执受。四大所造色为境界缘色境。识之所依止。净色为体。色蕴所摄。无见有对性。如眼如是耳鼻舌身亦尔。此中差别者。谓各行自境缘自境识之所依止。
* 色：色谓眼所行境。眼识所缘四大所造若显色若形色若表色为体。色蕴所摄。有见有对。此复三种。谓妙不妙及俱相违。彼复云何。谓青黄赤白如是等显色。长短方圆麁细高下正及不正。烟云尘雾光影明暗。若空一显色。若彼影像之色。是名为色。《宗镜录》卷58：「色。有三十一。显色有十三。一青．二黄．三赤．四白．五光．六影．七明．八暗．九云．十烟．十一尘．十二雾．十三空一显色。形色有十。一长．二短．三方．四圆．五麁．六细．七高．八下．九正．十不正。表色有八。一取．二舍．三屈．四伸．五行．六住．七坐．八卧。法处色有五。一极逈色．二极略色．三定自在所生色．四受所引色．五遍计所执色。」
* 声：有十一种。一因执受大种声。因者。假藉之义。即藉彼第八识。执受四大所发之声。即血脉流注声等是也。即内四大有情作声。皆是执受故。二因不执受大种声。外四大声是。三因执受不执受大种声。如外四大种。亲造彼声。即手是。内四大种。亲造果声。外四大种。但为助缘。共造一声。四世所共成声。世间言教书籍阴阳等。名共成声。仁义礼智信等。五成所引声。或成所作智。所引言教。即唯如来。六可意声。情所乐欲。七不可意声。情不乐欲。八俱相违声。非乐非不乐。名俱相违声。九遍计所执声。谓外道所立言教。十圣言量所摄声。十一非圣言量所摄声。
* 香：香谓鼻所行境。鼻识所缘四大所造可嗅物为体色蕴所摄。无见有对性。此复三种谓好香恶香及俱非香。彼复云何。所谓根茎皮叶花果烟末等香。若俱生若和合若变异是名为香。
* 味：味谓舌所行境。舌识所缘四大所造可尝物为体。色蕴所摄。无见有对性。此复三种。谓甘不甘及俱相违。彼复云何。所谓酥油沙糖石蜜熟果等味。若俱生若和合若变异。是名为味。
* 触：触一分谓身所行境。身识所缘四大所造可触物为体。色蕴所摄。无见有对性。此复三种。谓妙不妙及俱相违。彼复云何。所谓澁滑轻重缓急软冷饥渴饱闷强弱痒病老死疲息粘勇。或缘光泽。或不光泽。或缘坚实。或不坚实。或缘执缚。或缘增聚。或缘乖违。或缘和顺。若俱生若和合若变异。是名触一分。
* 法处所摄：法处所摄。色谓一切时意所行境。色蕴所摄。无见无对。此复三种。谓律仪色不律仪色及三摩地所行境色。律仪色云何。谓防护身语业者由彼增上造作心心法故。依彼不现行法建立色性。不律仪色云何。谓不防护身语业者。由彼增上造作心心法故。依彼现行法建立色性。三摩地所行境色云何。谓由下中上三摩地俱转。相应心心法故。起彼所缘影像色性。及彼所作成就色性。是名法处。
心不相应行法
有二十四种：得、命根、众同分、异生性、无想定、灭尽定、无想报、名身、句身、文身、生、老、住、无常、流转、定异、相应、势速、次第、方、时、数、和合性、不和合性。
* 《宗镜录》卷58：「不相应行法。有二十四。不相应行者。相应者。和顺义。如心王心所。得等非能缘故。不与心心所相应。名不相应。又得等非质碍义。不与色相应。又有生灭。不与无为相应。为拣四位法。故名不相应。」
* 得：得者。此复三种。一诸行种子所摄相续差别性。二自在生起相续差别性。三自相生起相续差别性。
* 命根：命根者。谓先业所引异熟六处住时决定性。
* 众同分：众同分者。谓诸有情互相似性。
* 异生性：异生性者。此有二种。一愚夫异生性。二无闻异生性。愚夫异生性者。谓无始世来有情身中愚夫之性。无闻异生性者。谓如来法外诸邪道性。
* 无想定：无想定者。谓已离遍净欲。未离上地欲。观想如病如痈如箭。唯无想天寂静微妙。由于无想天起出离想。作意前方便故。不恒现行心心法灭性。
* 灭尽定：灭尽定者。谓已离无所有处欲。或入非想非非想处定。或复上进。或入无想定。或复上进由起暂息想作意前方便故。止息所缘。不恒现行诸心心法。及恒行一分诸心心法灭性。
* 无想天：无想天者。谓先于此间得无想定。由此后生无想有情天处。不恒现行诸心心法灭性。
* 名身：名身者。谓诠诸行等法自体想号假立性。
* 句身：句身者。谓聚集诸名显染净义言说所依性。
* 文身：文身者。谓前二所依字性。
* 生：生。谓于众同分。诸行本无今有性。假立为生。
* 老：异。谓于众同分。诸行相续变异性。假立为异。亦名为老。
* 住：住。谓于众同分。诸行相续不变坏性。假立为住。
* 无常：无常。谓于众同分。诸行自相生后灭坏性。假立无常相。
* 流转：流转。谓于因果相续不断。假立流转。
* 定异：定异。谓于因果种种差别。假立定异。
* 相应：相应。谓诸行因果。相称性。
* 势速：势速。谓诸行流转迅疾性。
* 次第：次第。谓诸行一一次第流转性。
* 时：时。谓诸行展转新新生灭性。
* 方：方。谓诸色行遍分剂性。
* 数：数。谓诸行等。各别相续。体相流转性。
* 和合：和合。谓诸行缘会性。
* 不和合：不和合。谓诸行缘乖性。此不相应行。虽不与心王。心所。色法。无为等。四位相应。然皆是心之分位。亦不离心变。及出唯识真性。约一期行相分别故尔。
无为法
有六种：虚空无为、择灭无为、非择灭无为、不动灭无为、想受灭无为、真如无为。